། གཞི་ལམ་འབྲས་གསུམ་གཤིས་ཀྱི་འགྲོ་ཚུལ་བཀྲ་ཤིས་སེང་གེར་གནང་བ། ། »» ཨོཾ་སྭསྟི། གཏིང་མཐའ་མེད་པའི་འཁོར་བའི་རྒྱ་མཚོ་ལས། ། སྒྲོལ་བྱེད་རྫིངས་ནི་བླ་མ་དམ་པ་སྟེ། ། སྲིད་པའི་མཚོ་ལས་སྒྲོལ་བའི་གྲུ་སྐྱ་འཛིན། ། མཉམ་མེད་བླ་མ་དམ་པའི་ཞབས་ལ་འདུད། ། དུས་གསུམ་གྱི་སངས་རྒྱས་ཐམས་ཅད་ཀྱི་སྐུ་གསུང་ཐུགས་གཉིས་སུ་མེད་པའི་ཡེ་ཤེས་ཀྱི་ངོ་བོར་གྱུར་པ། འཇིག་རྟེན་གསུམ་གྱི་མགོན་པོ་བླ་མ་རིན་པོ་ཆེའི་ཞལ་སྔ་ནས། འཇིག་རྟེན་དང་འཇིག་རྟེན་ལས་འདས་པའི་ཡོན་ཏན་གང་བསྒྲུབ་ཀྱང་། བླ་མ་མཁས་པ་ཤིན་ཏུ་གལ་ཆེ་སྟེ། འཇིག་རྟེན་གྱི་སྨན་དང་བཟོ་དང་། རིག་བྱེད་ཐམས་ཅད་ལ་ཡང་བླ་མ་ཤིན་ཏུ་གལ་ཆེ་བར་འདུག་ན། ཚེ་འདི་དང་ཕྱི་མ་དུས་དང་རྣམ་པ་ཐམས་ཅད་ཀྱི་སོ་ནམས། ཡང་དག་པར་རྫོགས་པའི་སངས་རྒྱས་ཀྱི་ཆོས་ལྟ་སྨོས་ཀྱང་ཅི་དགོས་ཏེ། དེ་ལྟར་ཡང་། བཅོམ་ལྡན་འདས་ཀྱིས། སངས་རྒྱས་ཆོས་རྣམས་དགེ་བའི་བཤེས་ལ་བསྟེན་ཏོ་ཞེས། ། ཡོན་ཏན་ཀུན་གྱི་མཆོག་མངའ་རྒྱལ་བས་དེ་སྐད་གསུངས། ། ཞེས་པ། བླ་མ་བསྟེན་པ་ཤིན་ཏུ་གལ་ཆེ། བླ་མ་དེ་ཡང་བླ་མར་ཁས་འཆེ་བ་ཙམ་གྱིས་ཕན་པ་མ་ཡིན་ཏེ། བརྟག་པ་གལ་ཆེ་བར། བླ་མ་ལྔ་བཅུ་པ་ནས་ཀྱང་། སློབ་དཔོན་དང་ནི་སློབ་མ་གཉིས། ། མཚུངས་པར་དམ་ཚིག་མཉམ་གྱུར་པས། ། དཔའ་བོས་འབྲེལ་པ་བརྟག་པར་བྱ། ། ཞེས་པ་དང་། སྔགས་དང་མཚན་ཉིད་ཐམས་ཅད་ནས་བླ་མའི་མཚན་ཉིད་དཔག་ཏུ་མེད་པ་གསུངས་པས་ཤེས་ལ། དེ་ཐམས་ཅད་ཀྱང་མདོར་བསྡུས་ན། དུས་གསུམ་གྱི་སངས་རྒྱས་ཐམས་ཅད་ཀྱིས་ཉོན་མོངས་པ་ཐམས་ཅད་རྣམ་པར་སྤངས་པ་དང་། དེ་སྤངས་པའི་ཡོན་ཏན་ཐམས་ཅད་མཐར་ཕྱིན་པ་ལ་སྤངས་པ་ཕུན་སུམ་ཚོགས་པ་དང་། ཡེ་ཤེས་སམ་རྟོགས་པ་མཐར་ཕྱིན་པ་ལ། སྤངས་རྟོགས་སམ། སངས་རྒྱས་ཞེས་བྱ་བར་གསུང་རབ་རྣམས་དང་། མཁས་པ་ཐམས་ཅད་ཀྱི་ཞལ་མཐུན་པ་ཡིན་ལ། འདིར་བླ་མ་ཡང་། སངས་རྒྱས་སུ་བསྒོམ་པ་ཡང་ཨ་ཅང་ཆེས་སློབ་མའི་གཉེར་ཀ་ཡིན་ཏེ། མ་ཐ་ཡང་སངས་རྒྱས་འགྲུབ་པའི་རྒྱུ་ཚང་ལ་མ་ནོར་བ་ཤེས་ནས་ལམ་ཉམས་སུ་ལེན་པ་ཞིག་དགོས་ལ། སློབ་མ་ཡང་དེ་དང་རྗེས་སུ་མཐུན་པས་འབྲེལ་པར་འགྱུར་བ་ཞིག་དགོས་ཏེ། དེ་ཡང་བླ་མ་དམ་པ་དེའི་སྐུ་གསུང་ཐུགས་ཀྱི་རྣམ་པར་ཐར་པ་གསུམ་ལས། དང་པོ་དང་། བར་པ་དང་། ཐ་མར་རིག་པར་བྱ་སྟེ། དང་པོའི་དབང་དུ་བྱས་ན། ལྷག་པ་ཚུལ་ཁྲིམས་ཀྱི་བསླབ་པ། བཅོམ་ལྡན་འདས་ཀྱིས་མདོར་བསྡུས་ནས་གསུངས་པ། སྡིག་པ་ཅི་ཡང་མི་བྱ་སྟེ། ། ཞེས་པས། ལུས་ཀྱི་སྒོ་ནས་སྲོག་གཅོད་པ་དང་། མ་བྱིན་པར་ལེན་པ་དང་། མི་ཚངས་པར་སྤྱོད་པ་རྣམ་པ་གསུམ། སྟོན་པ་ཡང་དག་པར་རྫོགས་པའི་སངས་རྒྱས་བཅོམ་ལྡན་འདས་ཐུགས་རྗེ་ཆེན་པོ་དང་ལྡན་པ་དེས། འདི་ལྟར་ཕམ་པར་གྱུར་པ་མི་གསོད་པ་དང་། རྐུ་བ་དང་། འཁྲིག་པའི་ཆོས་སྤྱོད་པ་མན་ཆད། ཐ་ན་སྲོག་ཆགས་གྲོག་སྦུུར་གསོད་པ་དང་། ཏིལ་གྱི་འབྲུ་གུ་ཙམ་ཡང་མ་བྱིན་པར་མི་བླང་བ་དང་། ཆགས་པའི་མིག་གིས་ཡུལ་བུད་མེད་ལ་ཡང་མི་བལྟ་བ། འདོད་པ་ཁྱོད་རྩ་ངས་ཤེས་ཏེ། ། རྟོག་པ་ལས་ནི་འདོད་པ་སྐྱེ། ། ཁྱོད་ལ་རྟོག་པ་མ་བྱས་དང་། ། དེ་ནས་འདོད་པ་མི་སྐྱེ་འོ། ། ཞེས་པ་དང་། ལུས་ཀྱི་ལས་མི་དགེ་བ་རབ་འབྲིང་རྣམ་པ་གསུམ་མི་བྱ་བར་གསུངས་པ་དང་། ངག་གི་ལས་མི་དགེ་བ་རྫུན། ཕྲ་མ། ཚིག་རྩུབ། ངག་འཁྱལ་རྣམ་པ་བཞི་དང་། སེམས་ཀྱི་མི་དགེ་བ་བརྣབ་སེམས། གནོད་སེམས། ལོག་པར་ལྟ་བ་རྣམ་པ་གསུམ་སྟེ། དེ་རེ་རེ་ལ་ཡང་ཞིང་དང་བསམ་པ་དང་། དངོས་པོ་རྣམ་པ་གསུམ་གྱི་བྱེད་པས། ཆེ་འབྲིང་ཆུང་གསུམ་དུ་འགྱུར་བ་མཐའ་དག་དགག་པར་བྱ་བའི་བསླབ་པར་གསུངས་ཏེ། དེ་འགོག་པའི་དགོས་པ། ལས་དང་ལམ་ལ་སྒྲིབ་པ་དང་། བྱ་དང་བྱེད་པ་མང་བ་དང་། ངན་སོང་གསུམ་དུ་ལྟུང་བ་དང་། གཞན་དག་མ་དད་པར་འགྱུར་བ་སྤྱིའི་དགག་དགོས་སུ་གསུངས་ལ། དགེ་སློང་རྣལ་འབྱོར་སྤྱོད་པ་ཆོས་ལ་ཆོས་ཀྱི་རྗེས་སུ་དྲན་པ་དྲན་པ་དང་། ཤེས་བཞིན་དང་ལྡན་པས། མཚན་ཉིད་འཛིན་པའི་ཆོས་གཅིག་ཏུ་དཀར་བ་དང་། གནག་པ་དང་། འདྲེན་མ་བྱས་ཤིང་བསགས་པ། སེམས་ཀྱིས་བྱས་ཤིང་བསགས་པ། ལུས་ངག་གཉིས་ཀྱིས་བསམ་པ་དེ་རྫོགས་པར་བྱས་པ་མ་ལགས་སམ། དེ་ཡིན་ན་ལས་རྙིང་པ་ལས་གྲུབ་པའི་ལུས་ནི་འཇོགསེམས་གསར་པའི་རང་གཟུགས། སེམས་ལས་ལས། ལས་ལས་ལས་ཀྱི་འབྲས་བུ་རྣམ་པར་སྨིན་པ་འབྱུང་གསུང་བ་དེ། མི་དགེ་བ་ཕྲ་མོས་ངན་སོང་ཕྲ་མོ་ཤིག་དང་། སྲོ་མ་དང་། ཡི་དྭགས་ནུས་མེད་ཕྲ་མོ་དང་། དམྱལ་བའི་འཁོར་ཕྲ་མོ་དག་ཏུ་སྐྱེ་ཞིང་། ཕྲ་མོ་དེར་སྐྱེས་ཀྱང་བསམ་སྦྱོར་ངན་པ་ཆེ་ཞིང་། གདུག་པའི་ལས་བྱས་པས་ངན་སོང་ཆེན་པོ་རྣམས་སུ་སྐྱེ་བར་ངེས་པ་འདི་ནི། དགེ་སློང་རྣལ་འབྱོར་སྤྱོད་པ་ཆོས་ཀྱི་རྗེས་སུ་བལྟ་བ་རྣམས་ཀྱིས་མཐོང་ཞེས་གསུངས་པས། ལུང་དང་རིགས་པ་གང་ཉམས་སུ་མྱོང་བ་རྣམ་པ་གསུམ་གྱིས་ཁོང་དུ་ཆུད་པར་བྱས་ནས་སྤང་བར་བྱ་བ་ནི། བླ་མའི་སྐུ་གསུང་ཐུགས་ཀྱི་རྣམ་པར་ཐར་པ་དང་པོ་ལ་བསླབ་པར་བྱ་བ་སྟེ། དེ་ཡང་འདི་ཡོད་ན་འདི་འབྱུང་། འདི་མེད་ན་འདི་མི་འབྱུང་སྟེ། འདི་རྣམས་སྤངས་སམ་སྤོང་བ་ཡོད་ན། བླ་མ་དང་མི་འབྲལ་བ་ཡོད་ལ། འདི་མ་སྤངས་མི་སྤོང་ན་བླ་མ་དང་འབྲལ་བར་འགྱུར་ཏེ། དཔེར་ན་ངེད་ཀྱི་སྟོན་པ་ཐུགས་རྗེ་ཆེན་པོ་འདི་སྔོན་བྱང་ཆུབ་སེམས་དཔའི་སྤྱད་པ་སྤྱོད་པ་ན། བགྲེས་མོ་སྐྱེ་བ་ལྔ་བརྒྱའི་བར་དུ་ཡུམ་དུ་གྱུར་ཀྱང་། བྱང་ཆུབ་སེམས་དཔའ་རབ་ཏུ་འབྱུང་བ་ལ་བརྩེ་ཞིང་ཕན་པར་གྱུར་པའི་བློས་རབ་ཏུ་འབྱུང་བར་མ་གནང་ཞིང་། ཞག་གསུམ་ཟན་བཅད་པའི་ལས་ཀྱི་རྣམ་པར་སྨིན་པས་དེ་ཕྱིན་ཆད་སངས་རྒྱས་ཀྱི་ཡུམ་དུ་མ་གྱུར་ཞིང་དབུལ་ཞིང་ཕོངས་པ་ཤ་སྟག་ཏུ་གྱུར་པ་ལྟ་བུ་སྟེ། གནས་དུས་ཀྱིས་བསྐལ་པས་ཤིན་ཏུ་ཡང་ངེས་པ་ཡིན་ནོ། ། དེས་ན་སྐྱེས་བུ་དམ་པ་ཀུན། ། དྲན་དང་ཤེས་བཞིན་བག་ཡོད་པས། ། ཐུབ་པས་གསུངས་པའི་བཅས་པ་དང་། ། སྐད་ཅིག་ཙམ་ཡང་འབྲལ་མི་བྱ། ། ཤིན་ཏུ་ཕྲ་མོར་བསམ་བྱས་ཤིང་། ། ཐུབ་པའི་གསུང་དང་འགལ་བྱེད་པ། ། དམུས་ལོང་བསྒྱིངས་པའི་གར་སྟབས་ཀྱིས། ། གཡང་ས་ཆེན་པོར་ལྷུང་བ་ལྟར། ། ཐུབ་པ་ཆེན་པོ་འོད་སྲུང་གི། ། དགེ་སློང་སྡེ་སྣོད་གསུམ་ལྡན་པ། ། བསམ་གཏན་བརྩོན་པའི་ཡིད་ཅན་གྱིས། ། གཅིག་པུ་དགོན་པའི་ས་ཕྱོགས་སུ། ། ཨེ་ལའི་འདབ་དྲུང་གནས་བཅས་པས། ། མགོ་ལ་ཤིང་གི་ཡལ་གས་ཐུག། དེ་ལ་འདི་སྐད་ཚིག་སྨྲས་པ། ། ཐུབ་པ་ཆེན་པོ་འོད་སྲུང་གིས། ། སེམས་ཅན་མ་ཡིན་སྲོག་མེད་པའི། ། ཤིང་ལ་ཅིའི་ཕྱིར་བཅས་པ་བྱས། ། སྙམ་ཞིང་བརྗོད་ནས་བཅད་པ་ཡིས། ། ཀླུ་ཡི་རྒྱལ་པོ་ཨེ་ལའི་འདབ། ། ཐུབ་པ་ཆེན་པོའི་དྲུང་དུ་འོངས། ། སངས་རྒྱས་ཆོས་ནི་ཤིན་ཏུ་ཟབ། ། བདག་གིས་རྟོགས་པར་མ་གྱུར་པས། ། ཨེ་ལའི་འདབ་མ་བཅད་པ་ཡིས། ། ངན་འགྲོའི་གནས་སུ་ལྷུང་འགྱུར་ཞེས། ། ངུ་ཞིང་འོ་དོད་འབོད་པར་གསུངས། ། བུ་རང་ལ་སྙིང་བརྩེ་ཡོད་པ་རྣམས། ། ལུས་དང་སྲོག་ལ་མི་ལྟ་བར། ། ཐུབ་པའི་གསུང་དང་འགལ་མི་བྱ། ། དེ་ལྟར་ལྷག་པ་ཚུལ་ཁྲིམས་ཀྱི་བསླབ་པ་དགག་པར་བྱ་བ་སྤང་བ། དགག་པར་བྱ་བའི་བསླབ་པ་ལས་དང་ཉོན་མོངས་པ་སྤངས་པས་ཆོག་མོད། སྤྱིར་མཁན་པོ་ལས་ཐོབ་པའི་ཆོས་གསུམ་མི་དགོས། བྱེ་བྲག་ཏུ་ངུར་སྨྲིག་ལ་དགོས་པ་མེད་སྙམ་ན། བཅས་པ་དེ་ཡང་སྒྲུབ་བཅས་གཉེན་པོའི་ཕྱོགས་ལ་བལྟས་པས། བླ་མ་རིན་པོ་ཆེའི་ཞལ་སྔ་ནས། སངས་རྒྱས་དང་བྱང་ཆུབ་སེམས་དཔའི་འོད་ཟེར་གྱིས་མ་བསྐུལ་ན། ཁྱིམ་ན་གནས་པ་ལ་ཡིད་འབྱུང་ཞིང་རབ་ཏུ་འབྱུང་བ་ལ་བྲོད་པ་སྐྱེ་བ་གཏན་མི་སྲིད་གསུངས་པ་དང་། དཀར་པོའི་ཕྱོགས་ཀྱི་བག་ཆགས་ཀྱི་ས་བོན་དགེ་བའི་བཤེས་གཉེན་གྱིས་སད་པར་བྱེད་པ་ན། རྐྱེན་དགེ་བའི་བཤེས་གཉེན་ཞེས་གྲགས་པ་དང་། བཅོམ་ལྡན་འདས་ཀྱིས་ཀྱང་། རྒྱལ་བའི་ཉན་ཐོས་པ་དག་ཇི་སྙེད་ཆོས་སྟོན་དང་། ། འཆད་དང་རིགས་པ་ངག་དང་ལྡན་པར་བརྗོད་པ་དང་། ། མཆོག་འཕགས་བདེ་བ་བྱེད་དང་དེ་ཡི་འབྲས་ཐོབ་པ། ། དེ་དག་ཀུན་ཀྱང་དེ་བཞིན་གཤེགས་པའི་སྐྱེས་བུའི་མཐུ། ། ཞེས་པས། སྤང་བྱ་བཅོམ་པ་དེ་ཡང་གཉེན་པོ་ལ་ལྟོས་ལ། གཉེན་པོ་རྒྱུད་ལ་སྐྱེ་བ་ཡང་སྤང་བྱ་སྤངས་པ་ལ་ལྟོས་པ་ཡིན་ཏེ་ལུང་ལས། ཡུལ་འཁོར་སྐྱོང་རབ་ཏུ་བྱུང་བ་དང་། རྒྱལ་པོ་མ་སྐྱེས་དགྲས་ཞུས་པ་ལས་ཀྱང་། ཉོན་མོངས་པ་གསུམ་གྱི་རྗེས་སུ་འབྲངས་པའི་ལས་མི་དགེ་བ་རྣམ་པ་བཅུ་རང་གཞན་ཐམས་ཅད་ཡིད་གདུང་ཞིང་སྐྱོ་བར་བྱེད་པ། འཁོར་བ་དང་ངན་སོང་གི་གཞིར་གྱུར་པ་འདི་གཅིག་ཏུ་སེལ་གྱིས་སྤོང་བར་མི་ནུས་པས། བདག་སྐྲ་དང་ཁ་སྤུ་བྲེགས། གོས་ངུར་སྨྲིག་བགོས་ནས། དད་པས་ཁྱིམ་ནས་ཁྱིམ་མེད་པར་རབ་ཏུ་བྱུང་བར་བྱའོ་སྙམ་ནས་རབ་ཏུ་བྱུང་ཞིང་། ཉོན་མོངས་པ་དང་ཉེས་པ་ཐམས་ཅད་ཀྱི་རང་བཞིན་ནམ་གཞིར་གྱུར་པའི་ཁྱིམ་པའི་རྟགས་ཡང་དག་པར་སྤངས་ཤིང་། རབ་ཏུ་བྱུང་བའི་རྟགས་ངུར་སྨྲིག་གི་རྒྱལ་མཚན་ཡིན་པ་ལ། ངུར་སྨྲིག་གི་རྒྱལ་མཚན་ཡང་དག་པར་བླངས་པ་ལ། འདི་ན་སྐྱེ་བོ་མི་མཁས་པ་ཁ་ཅིག་རབ་ཏུ་བྱུང་བའི་རྟགས་མ་བླངས་ཀྱང་། ཉོན་མོངས་པའི་རྗེས་སུ་འབྲེལ་བའི་ལས་མི་དགེ་བ་མཐའ་དག་སྤོང་ནུས་པ་ལྟ་བུ་ཡོད་དེ། སློབ་དཔོན་རྒྱལ་པོ་ཨིནྡྲ་བྷོ་དྷི་ལྟ་བུ་ཡིན་སྙམ་ན། དེ་ནི་བཅོམ་ལྡན་འདས་རྡོ་རྗེ་འཆང་ཆེན་པོ་ཉིད་ཀྱི་སྤྲུལ་པ་རྗེ་བཙུན་ཕྱག་ན་རྡོ་རྗེ་ཡིན་པར་ལུང་བསྟན་ཅིང་། ཉོན་མོངས་པ་སྤོང་བར་མི་ནུས་པ་རྣམས་ལ་དཀར་པོ་ཕྱོགས་ཀྱི་བག་ཆགས་ཀྱི་ས་བོན་བཞག་པའི་ཕྱིར་དང་། ས་བོན་ཕྱོགས་ཅིག་བཅོམ་པའི་ཕྱིར་སྤྲུལ་པ་ཡིན་ཏེ། དེ་ཡང་ངུར་སྨྲིག་གི་རྒྱལ་མཚན་དང་། ངུར་སྨྲིག་གི་རྒྱལ་མཚན་ཅན་རྣམས་སྤྱི་གཙུག་གི་ནོར་བུ་འཆང་བ་ཡིན་ནོ། ། དེ་ལྟར་ཡང་བཅོམ་ལྡན་འདས་ཀྱིས་སའི་སྙིང་པོ་འཁོར་ལོ་བཅུ་པ་ལས། ཚལ་བུ་ཙམ་ཞིག་འཛིན་པ་ལ། ། སྟོན་པའི་འདུ་ཤེས་མི་སྐྱེད་ཅིང་། ། སྡང་ཞིང་མཚང་རྣམས་འབྲུ་བ་ནི། ། ཞེས་གསུངས་སོ། ། དེ་ཡང་དཔེར་ན་རླུང་དང་མཁྲིས་པ་དང་བད་ཀན་གྱི་ནད་ཀྱིས་བཏབ་པ་ལ། དེའི་གཉེན་པོའི་རྫས། ནད་གསུམ་གྱི་གཉེན་པོར་གྱུར་པ། ཐུབ་པ་དུས་གསུམ་དུ་གཤེགས་ཤིང་བཞུགས་པ་རྣམས་ཀྱིས་བྱིན་གྱིས་བརླབས་ཤིང་སྔགས་ཀྱིས་བཏབ་པ་ཟོས་ཤིང་ལོངས་སྤྱད་ན། ནད་ཀྱི་སྡུག་བསྔལ་དང་བྲལ་བ་བཞིན་དུ། དུས་གསུམ་གྱི་སངས་རྒྱས་ཐམས་ཅད་ཀྱིས་བྱིན་གྱིས་བརླབས་པའི་ཆོས་གོས་ངུར་སྨྲིག་འཕགས་པ་རྣམས་ཀྱི་རྒྱལ་མཚན་ཡིན་ཏེ། དེ་ལྟར་ཡང་། དཔལ་གྱི་ལྷ་མོའི་དམ་ཚིག་གི་མདོ་ལས་ཀྱང་། ཆོས་གོས་ངུར་སྨྲིག་འདི་ནི། དུས་གསུམ་གྱི་སངས་རྒྱས་ཐམས་ཅད་ཀྱིས་བྱིན་གྱིས་བརླབས་ཤིང་འཕགས་པ་རྣམས་ཀྱི་རྒྱལ་མཚན་ཡིན་ནོ། ། ཞེས་པ་ལ་སོགས་པ་ཡོན་ཏན་དཔག་ཏུ་མེད་པ་གསུངས་པ་དང་། བཅོམ་ལྡན་འདས་བསྟན་པའི་བདག་པོ་འདི་རབ་ཏུ་གཤེགས་པའི་དུས་ཀྱི་ཚེ། སྔོན་གྱི་སངས་རྒྱས་བཅོམ་ལྡན་འདས་རྣམས་ཀྱིས་ན་བཟའ་ཇི་ལྟ་བུ་མནབས་པ་ཡིན་སྙམ་དུ་དགོངས་པ་ལས། གནས་གཙང་མའི་རིས་ཀྱི་ལྷ་རྣམས་ཀྱིས། བཅོམ་ལྡན་འདས་སྔོན་གྱི་སངས་རྒྱས་བཅོམ་ལྡན་འདས་རྣམས་ཀྱིས་ནི་ན་བཟའ་ཆོས་གོས་ངུར་སྨྲིག་མནབས་སོ། ། ཞེས་ཞུས་ཤིང་དགོངས་ནས། ལྷའི་དབང་པོ་རྔོན་པའི་གཟུགས་ཅན་ལས་ཆོས་གོས་ངུར་སྨྲིག་གི་རྒྱལ་མཚན་བླངས་ནས། རབ་ཏུ་བྱུང་དང་དཀའ་ཐུབ་མཛད། ། བདུད་ཀྱི་སྡེ་རྣམས་འཇོམས་པ་དང་། ། བྱང་ཆུབ་མཆོག་ཏུ་སངས་རྒྱས་ཤིང་། ། ཆོས་ཀྱི་འཁོར་ལོ་བསྐོར་བ་དང་། ། སློབ་མའི་ཚོགས་རྣམས་བསྡུ་བ་དང་། ། སྙིང་པོར་གྱུར་པའི་སྟོན་པའི་འཁོར། ། ཐམས་ཅད་རབ་ཏུ་བྱུང་ནས་ཀྱང་། ། ཉོན་མོངས་བདུད་ཀྱི་སྡེ་བཅོམ་ཞིང་། ། བུད་ཤིང་ཟད་པའི་མེ་བཞིན་དུ། ། མྱ་ངན་འདས་པ་ཐམས་ཅད་ཀུན། ། རྒྱུ་ལས་འབྲས་བུ་ངེས་པའི་ཕྱིར། ། མེད་ན་མི་འབྱུང་ངེས་སམ་སྙམ། ། བདེ་གཤེགས་ལུང་གི་གྲྭ་ཟུར་ཙམ། ། ཁྱེད་ཀྱིས་བསྐུལ་ནས་བྲིས་པ་ཡིན། ། རིགས་པ་འདི་འདྲ་བ་ཡང་ཡོད་དེ། གལ་ཏེ་སངས་རྒྱས་ཀྱིས་བྱིན་གྱིས་རླབས་པ་དང་། དེའི་བསྟན་པ་རིན་པོ་ཆེ་དང་། ཚུལ་ཁྲིམས་རིན་པོ་ཆེ་ལས་ངུར་སྨྲིག་གི་རྒྱལ་མཚན་མ་བྱུང་ན་བསྟན་པ་ནུབ་པའི་དུས་སུ་ཡང་ངུར་སྨྲིག་གི་རྒྱལ་མཚན་ཡོད་པར་འགྱུར་བའི་ཕྱིར་རོ། ། ཉམས་སུ་མྱོང་བ་ཡང་ཡོད་དེ། རབ་ཏུ་བྱུང་བ་རྣམས་ཀྱི་ངུར་སྨྲིག་གི་རྒྱལ་མཚན་ལ་ཉེས་པ་རབ་འབྲིང་རྣམ་པ་གསུམ་པོ་གང་བྱུང་བ་རྨི་ལམ་ཉམས་སུ་བྱུང་ཡང་། རབ་ཏུ་བྱུང་བའི་སྲོག་དེ་ཉིད་ཡིན་པའི་ཕྱིར་ཉེས་པ་རབ་འབྲིང་རྣམ་པ་གསུམ་འབྱུང་བར་སྣང་བའི་ཕྱིར་རོ། ། ཆོས་ཀྱི་རྒྱལ་པོ་སངས་རྒྱས་བཅོམ་ལྡན་འདས་ཀྱི་བཀའ་རྟགས་ཀྱི་ཕྱག་རྒྱ་འདི། སྙིང་རྗེ་ཆེན་པོ་པདྨ་དཀར་པོ་ལས། སེམས་ཅན་གང་གིས་ཐ་ན་སོར་བཞི་ཙམ་གཅིག་ཡན་ཆད་འཛིན་ཡང་། དེ་ལ་སྔོན་གྱི་ལས་ཀྱི་རྣམ་པར་སྨིན་པ་མ་གཏོགས་པར་མི་མ་ཡིན་པའི་གནོད་པ་མི་འབྱུང་བ་དང་། ཐེག་པ་གསུམ་གྱིས་མྱ་ངན་ལས་མ་འདས་ན་ཞེས། དེ་བཞིན་གཤེགས་པ་ཉིད་ཀྱིས་དབུ་བསྙུང་བཞེས་པའི་ཕྱིར། རྒྱུ་ལས་དང་ཉོན་མོངས་པ་བཅོམ་ཞིང་། ལམ་འཕགས་པའི་ལམ་ཡན་ལག་བརྒྱད་རྒྱུད་ལ་བསྐྱེད་ནས། འབྲས་བུ་འགོག་པའི་བདེན་པ་བྱང་ཆུབ་རྣམ་པ་གསུམ་མངོན་དུ་བྱེད་པ་འདི་ཡང་། སྐྱབས་དཀོན་མཆོག་གསུམ་ཡིན་པའི་ཕྱིར་ངེས་པ་ཁོ་ནའོ། ། དེ་ནི་སྤང་བྱ་གཉེན་པོས་བཅོམ་པ་ངུར་སྨྲིག་ལ་ལྟོས་པ་ལྟ་བུ་དང་། གཉེན་པོ་རྒྱུད་ལ་སྐྱེས་པས་སྤང་བྱ་ཤུགས་ཀྱིས་སྤོང་ཞིང་ཡོན་ཏན་ངུར་སྨྲིག་གི་རྒྱལ་མཚན་ཐོབ་པ། ཡེ་ཤེས་ཁོང་དུ་ཆུད་པས་བསྙེན་པ་རྫོགས་པ་ལྟ་བུ་གང་དང་ཡང་འགལ་བ་མེད་པ་སྤྱིར་བསྟན་ནས། ད་ནི་རིམ་གྱིས་སྐྱེ་བ་བརྗོད་པར་བྱ་སྟེ། བཅོམ་ལྡན་འདས་ཀྱིས། སྡིག་པ་ཅི་ཡང་མི་བྱ་སྟེ། ། དགེ་བ་ཕུན་སུམ་ཚོགས་པར་སྤྱད། ། རང་གི་སེམས་ནི་ཡོངས་སུ་འདུལ། ། འདི་ནི་སངས་རྒྱས་བསྟན་པ་ཡིན། ། ཞེས་གསུངས་པ་ལས། དེ་ཡང་དང་པོ་སྡིག་པ་མི་བྱེད་པ་ལས་དགེ་བ་སྐྱེ། དགེ་བས་སེམས་འདུལ་ཞེས་པ་ནི་འདི་ཉིད་ཀྱི་འབྲེལ་ཡིན་ལ། སངས་རྒྱས་བསྟན་པ་ཞེས་པ་ནི་སངས་རྒྱས་ཐམས་ཅད་ཀྱིས་ཞེས་གསུངས་སོ། ། འོ་ན་སྤང་བྱ་སྤོང་བ་གཉེན་པོ་ལ་ལྟོས་པའི་ཕྱིར། ལྔ་སྡེ་བཟང་པོ་ཡེ་ཤེས་ཁོང་དུ་ཆུད་པས་ཟེར་བ་དང་མི་འགལ་ལམ་སྙམ་ན། དེ་གཉེན་པོ་དགེ་བའི་སྟོབས་འཕེལ་བས་སྤང་བྱ་སྤང་བའི་བྲལ་འབྲས་སྟོབས་ཆེ་བ་ལ་བཞག་པ་ཡིན་གྱི། རྒྱུ་སྡིག་པ་མི་དགེ་བ་མ་སྤངས་པ་ལས་འབྲས་བུ་དགེ་བ་མི་འབྱུང་བའི་ཕྱིར་དང་། སྟོན་པའི་བསྟན་པ་རིན་པོ་ཆེ་རྣམ་པ་གསུམ་རིམ་གྱིས་བཞག་པ་དང་འགལ་བར་འགྱུར་ཏེ། དེ་ལྟར་ཡང་། འདོད་ཆགས་དང་། ཞེ་སྡང་དང་། གཏི་མུག་རྣམ་པ་གསུམ། འདོད་ཆགས་དང་བྲལ་བས་སེམས་